CELEX: 62014CN0162
Language: ro
Date: 2014-04-04 00:00:00
Title: Cauza C-162/14: Acțiune introdusă la 4 aprilie 2014 – Comisia Europeană/Republica Polonă

30.6.2014   
            
            
               RO
            
            
               Jurnalul Oficial al Uniunii Europene
            
            
               C 202/10
            
         Acțiune introdusă la 4 aprilie 2014 – Comisia Europeană/Republica Polonă
   (Cauza C-162/14)
   2014/C 202/11
   Limba de procedură: polona
   
      Părțile
   
   
      Reclamantă: Comisia Europeană (reprezentanți: A. Tokár și K. Herrmann, agenți)
   
      Pârâtă: Republica Polonă
   
      Concluziile reclamantei
   
   Reclamanta solicită Curții:
   
               —
            
            
               constatarea faptului că, prin menținerea în vigoare a motivelor obligatorii de excludere a unui operator economic de la o procedură de atribuire a contractelor, astfel cum sunt prevăzute la articolul 24 alineatul 1 punctele 1 și 1a din Legea privind achizițiile publice (Prawo zamówień publicznych), motive care depășesc criteriile legale materiale stabilite în enumerarea exhaustivă a motivelor de excludere prevăzute la articolul 45 alineatul (2) din Directiva 2004/18/CE a Parlamentului European și a Consiliului din 31 martie 2004 privind coordonarea procedurilor de atribuire a contractelor de achiziții publice de lucrări, de bunuri și de servicii (1), Republica Polonă nu și-a îndeplinit obligațiile care îi revin în temeiul articolului 45 alineatul (2) din această directivă;
            
         
               —
            
            
               obligarea Republicii Polone la plata cheltuielilor de judecată.
            
         
      Motivele și principalele argumente
   
   Motivele de excludere a unui operator economic de la o procedură de cerere de ofertă, prevăzute la articolul 24 alineatul 1 punctele 1 și 1a din Legea privind achizițiile publice, care se referă la calitățile profesionale ale acestuia – și anume, (i) faptul că operatorul economic a cauzat un prejudiciu, constatat printr-o hotărâre cu autoritate de lucru judecat, ca urmare a neexecutării sau a executării necorespunzătoare a unui contract și (ii) faptul că operatorul economic a fost parte la un contract pe care autoritatea contractantă l-a reziliat, l-a denunțat unilateral sau l-a revocat din cauza unor circumstanțe imputabile operatorului – depășesc domeniul de aplicare al condițiilor de excludere prevăzute la articolul 45 alineatul (2) din Directiva 2004/18/CE, în special la litera (d) a acestui articol.
   Interpretarea acestei din urmă condiții a făcut obiectul Hotărârii Curții pronunțate în cauza C-465/11, Forposta și ABC Direct Contact. În hotărârea respectivă Curtea a statuat că noțiunea de abatere profesională prevăzută la articolul 45 alineatul (2) litera (d) din Directiva 2004/18/CE trebuie interpretată în sensul că acoperă orice comportament culpabil al operatorului economic care afectează credibilitatea sa profesională. Condițiile de excludere stabilite de legea poloneză nu se limitează însă numai la comportamentul operatorilor economici, care denotă o intenție culpabilă sau o neglijență de o anumită gravitate din partea acestora, ci impun autorității contractante obligația de a exclude în mod automat operatorul economic respectiv, fără a aprecia în prealabil comportamentul culpabil imputat acestuia.
   
      (1)  JO L 134, p. 114, Ediție specială, 06/vol. 8, p. 116.